Il-President tal-Kunsill Ewropew, il-President tal-Kummissjoni u l-Prim Ministru tal-Kroazja, li għandha l-Presidenza b'rotazzjoni tal-Kunsill, illum ħadu d-deċiżjonijiet li ġejjin dwar ix-xogħol fil-Kunsill u fil-Kunsill Ewropew: Il-kapaċità tal-Unjoni li tieħu deċiżjonijiet trid tinżamm sabiex tiġi żgurata azzjoni effettiva tal-Unjoni biex jiġi limitat it-tixrid tal-Coronavirus (COVID-19) u biex jittaffew l-effetti tagħha, kif ukoll biex jiġu indirizzati sfidi essenzjali oħra għall-Unjoni. Fl-istess waqt, ix-xogħol tal-istituzzjonijiet għandu jiġi adattat biex titqies is-sitwazzjoni attwali u biex jiġi żgurat li r-riskju tat-tixrid tal-virus jitnaqqas kemm jista'. B'mod speċifiku fir-rigward tal-Kunsill, dan ifisser li: Il-laqgħat essenzjali tal-Kunsill ser jibqgħu jsiru; Il-laqgħat mhux essenzjali u mhux urġenti tal-Kunsill ser jiġu kkanċellati jew posposti u, f'xi każijiet, ser isiru vidjokonferenzi minflok; fejn ikun xieraq, jistgħu jittieħdu deċiżjonijiet permezz ta' proċedura bil-miktub; Meta jsiru laqgħat, ser jittieħdu miżuri biex jiġi żgurat li l-parteċipanti jkunu sikuri. Għall-perjodu sal-31 ta' Marzu, ser jinżammu l-laqgħat essenzjali tal-Kunsill li ġejjin: - 13 ta' Marzu: Ġustizzja u Affarijiet Interni (Home) - 17 ta' Marzu: Kunsill Affarijiet Ekonomiċi u Finanzjarji - 23 ta' Marzu: Kunsill Affarijiet Barranin (bi qbil mar-Rappreżentant Għoli Josep Borrel) - 24 ta' Marzu: Kunsill Affarijiet Ġenerali - 26-27 ta' Marzu: Kunsill Ewropew Il-President tal-Kunsill Ewropew, il-President tal-Kummissjoni u l-Prim Ministru tal-Kroazja ser ikomplu jikkonsultaw fuq bażi kontinwa.